Datasets:

R5dwMg

/

zh-wiki-yue-long

like 2

由於新鴻基地產喺舊有嘅東九龍廣場起創紀之城五期，所以喺2001年至到2005年將原本嘅A2出口封閉嚟拆嘢。當創紀之城五期落成之後，將原本嘅行人天橋重建，而新嘅行人天橋有冷氣同埋加咗升降機落地，並且將天橋擴闊咗一倍幾，A2出口亦喺2005年2月重開。

石硤尾站近住多個公共屋邨同中小學校，平常使用率屬於普通，但喺返放學同埋繁忙時間就經常出現擠迫現象。有部份石硤尾區居民嫌石硤尾站不便來往尖沙咀至港島各區，所以佢哋多數會行去太子站或者深水埗站。相反，亦有深水埗居民會利用本站來往黃大仙、觀塘等地區。

全島山勢險要、平原狹窄、地震頻頻，有唔少溫泉同死火山。高溫、多雨，春夏交接成日落梅雨，夏天有颱風，冬天最凍時得攝氏14度，年雨量2510毫米。受地形同氣候共同影響，臺灣有齊唔同嘅氣候區，自然景觀係就係多姿多采，但亦好多地震風災，自然災難成爲臺灣人生活一部份。

臺灣係大中華地區唯一實施全面民主普選嘅地方，自1990年代解嚴後，言論、集會、人身自由喺島上都得到充份保障，但由極權到民主嘅過渡期中，島內藍綠兩派政黨對立壁壘分明，政治環境經常受統獨問題、群族融合、國際認同問題以至黑金政治所擺佈。

臺灣本島一帶有22個小島，臺灣海峽至澎湖群島又另外有90個島。臺灣本島約佔中華民國實際行政區域98%，最大城市係臺北市。臺灣嘅屬島，東有龜山島、綠島、蘭嶼，北有彭佳嶼、棉花嶼、花瓶嶼、基隆嶼，西南有小琉球，而釣魚臺就有主權爭議而地位未明。

臺灣實情係由歐亞大陸板塊同菲律賓板塊相撞後擠出嚟嘅島。擠壓作用令臺灣島慢慢鼓起，形成島上好多山脈。花東縱谷將臺灣島一分為二，縱谷東邊嘅海岸山脈屬於菲律賓板塊，西邊嘅中央山脈、雪山山脈同玉山山脈就屬於歐亞板塊。

臺灣全島南北縱長約395公里，東西闊度最長約144公里，環島海岸線長約1139公里，含澎湖群島總長約1,520公里，面積約35,915平方公里，個島似條蕃薯。因為四面環海，孕育咗各種海岸地形。北部海岸多岬灣同岩岸，西部海岸多沙灘、沙丘、潟湖、泥質灘地，南部恆春半島係珊瑚礁海岸，東部屬於斷層海岸，坡度陡峻而多斷崖。

平原同盆地佔臺灣地形只有三分之一，雖然又細又散，但人煙稠密。主要盆地有北部臺北盆地，中部臺中盆地兼埔里盆地，同埋東部地區泰源盆地等。嘉南平原位於南部嘉義、臺南同高雄，係臺灣最大平原。重有中部彰化平原，南部屏東平原，東北部蘭陽平原、東部花東縱谷等。

臺灣嘅雨量充沛，河川密布，但河川地勢陡峻，河床比降大，易有水災旱災，而且天然湖唔多，最大係日月潭，所以臺灣有唔少人工水庫，到2006年底已經起咗109座水庫，儲水271,425萬立方公尺，有效容量219,905萬立方公尺，以曾文水庫最大，總容量71,270萬立方公尺，有效容量59,550萬立方公尺。

事關北回歸線穿過臺灣島中南部，臺灣南北分屬唔同嘅氣候區。北部乃亞熱帶季候風氣候，南部係熱帶季候風氣候。5月到9月係臺灣夏季，氣溫經常達27到35℃，7月平均氣溫更有成28℃。冬季時間短，加上臺灣四面環海，一旦中國北方寒流南下，亦有海洋暖流中和，1月平均氣溫15℃以上，但合歡山、玉山、雪山等山區，仍然有機會落雪。

臺灣嘅森林主要受海拔影響。海拔1500公尺以下係闊葉林，1500公尺以上就係針葉林，3500公尺以上高山地帶有灌木或者草原。臺灣嘅海岸地區過去有大片紅樹林同沼澤，孕育好多潮間帶生活嘅動物，但今日只有臺南七股鄉溼地、臺北淡水河河口仍零星保留。

臺灣原住民分佈全島，特徵有紋身、口琴、卉服、織貝、腰機紡織、貫頭衣、親族外婚、父子連名、年齡分級、老人政治、鳥佔、獵首、靈魂崇拜、室內葬。太平洋各島嘅民族無論語言同風俗，都同佢哋有啲似，有講法認為佢哋係由臺灣飄洋出去。

1281年蒙古意圖東渡日本，兜過臺灣時，順手奪取澎湖，為征日做準備，從此將呢一區劃畀福建泉州府，主官為澎湖寨巡檢。明朝依循舊例喺澎湖設官，直到1384年明朝海禁後廢除。直到近兩百年後，即1563年，諗到沿海治安，先至恢復澎湖巡檢司。

至16世紀中期當地原住民創立大肚王國，由15至18個村社組成，領土範圍位於大肚溪上中下游流域。1644年荷蘭人入侵後，大肚王國投降，荷蘭東印度公司同番王締約兼且承認佢番王身分，但明鄭王朝時期遭受打壓，清雍正年間又因抗清而滅亡。

1624年，海盜顏思齊喺魍港設立十個寨，由鄭芝龍繼承，佢最初係東南一帶最把炮嘅海盜，1628年俾明朝招撫。同年閩南大旱，鄭芝龍提議饑民去臺灣開墾，但有學者認為呢項提議得個講字。呢段時期，鄭芝龍變咗中國東南沿海商船嘅龍頭，控制中國大陸對臺貿易。

1624年，原佔領澎湖嘅荷蘭人同明軍簽約，放棄澎湖，轉入臺南，荷蘭人首先喺北汕尾起咗間商館，1625年喺「一鯤鯓」建成「熱蘭遮城」，為增加米、糖產量，開始招募中國福建居民去開荒。1626年至1642年，西班牙亦短暫霸住臺灣北部，西班牙人喺雞籠同社寮島打造聖薩爾瓦多城，之後又佔領蛤仔難，又喺滬尾起「聖多明哥城」。

荷蘭人同西班牙人喺東亞勾心鬥角，荷蘭人喺日本話西班牙企圖顛覆日本政府，引起日本鎖國，只准同中國同荷蘭做生意。荷蘭人亦無諗過今日留一線，他朝好相見，1642年攻佔西班牙嘅雞籠地區，將佢哋驅逐。荷蘭殖民王國係臺灣第一個有系統統治嘅政權，對平埔族亦有少少教育同傳教事業，但佔領目的只係為咗同中國、日本、朝鮮同南洋做生意。

由於苛徵稅收，激嬲原住民，1635年起分別發動麻豆溪事件、蕭瓏事件兩大起義。1652年，鄭芝龍舊部郭懷一為首嘅漢族移民，亦包叉荷蘭人，但都俾荷蘭人鎮壓，荷蘭人又起普羅民遮城加強防範。1661年南明延平郡王鄭成功去福建班馬，圍剿熱蘭遮城，同荷蘭人開片，一年後荷蘭人投降，結束對臺灣殖民。

自1662年擊退荷蘭人到1683年降清為止，鄭氏三代統治臺灣共23年。手執反清復明大旗嘅鄭成功，苦戰九個月，迫荷蘭臺灣長官揆一喺1662年2月1號簽紙投降，從臺灣躝屍趷路，鄭成功建立咗臺灣首個漢人政權。

鄭經死後，臺灣鬧政變，由二仔鄭克塽繼位，1683年清軍水師施琅為報鄭成功殺佢老母閤家之仇，攻入澎湖、臺灣，鄭克塽投降。一部分南明遺臣流落異鄉，有部分去咗當時由高棉王國控制嘅胡志明市、美荻，變成所謂「明鄉人」，一部分留喺臺灣，成為本省人一部分。

最初將十幾萬荷鄭時期已住喺臺灣嘅漢人，強制遣返，之後又嚴格限制大陸人移去臺灣，唔得帶老婆仔女，當然你有張良計，我有過長梯，唔少人偷渡去。但官吏苛征、又雞同鴨講，民變不斷，出名有1721年朱一貴事件、1786年林爽文事件、1862年戴潮春事件。

1884年清朝同法國因為越南問題開炮，派劉銘傳去臺灣擔旗，滬尾大捷中成功驅趕法軍。1885年，清朝設立臺灣省，由劉銘傳出任臺灣首任巡撫，整理軍備，同時整咗唔少基礎設施，由佢督臺期間，臺灣第一條鐵路開通，由基隆港開到新竹，亦鋪設臺灣同福建之間第一條跨海電纜，建立咗電報局、煤務局、鐵路局，令臺灣短短五年間成為中國先進省份。

1894年12月，時值甲午戰爭，唐景崧接任臺灣巡撫，清廷戰爭，簽下馬關條約，將臺灣同澎湖割畀日本。臺灣人建立臺灣民主國反抗，唐景崧就任臨時大總統，劉永福做大將軍，但日軍登陸後，臺灣民主國兵敗如山倒，開始50年日治時代。

自1895年6月17號日本喺臺北城舉行「始政式」起，1945年10月25號中華民國接收臺灣為止，臺灣俾日本管咗50年。日治初期，唔少臺灣官紳反抗，但短命政權臺灣民主國節節敗退，臨時大總統唐景崧着草去廈門，之後三個月，民主國同日軍血戰，14,000名臺灣兵戰死，史稱「乙未戰爭」，同時亦係臺灣史上最大戰爭。

初期日本實施軍人統治，以保甲制管臺，直到1898年任命陸軍將領兒玉源太郎中將做第四任總督，又派後藤新平擔任民政長官輔政，軟硬兼施，臺灣政局趨向穩定。1908年，鐵路縱貫臺灣，臺灣南北車程由以前幾日縮短到1日。

1919年日本派田健治郎做臺灣首任文官總督，建造水、電、公路、運輸、醫療、教育事業。又推動「農業臺灣，工業日本」政策，叫臺灣人種蔗糖、稻米，兼且開採金銅煤礦、森林、鹽等自然資源。同時，日本重劃臺灣行政區域，進行「市區改正」工作，臺灣境貌開始東洋化。

不過，臺灣依然有反日情緒，以中、南部地方勢力最大，1915年更首次用宗教力量，引發西來庵事件，亦有以莫那魯道為首嘅霧社事件，最後都被鎮壓或勸降收場。自1920年代起，美國提出「民族自決」主張，臺灣讀書人要求自治，但後尾都因為左、右兩派分裂，加上殖民政府實行懷柔政策，反抗越來越少。

「始政四十週年紀念臺灣博覽會」標誌住臺灣日治時代嘅高峰，鐵路貫通、衛生改善、郵信發達、農產豐收、人口遞增，1930年嘉南大圳同烏山頭水庫建成，令臺南州地區有150,000甲嘅土地得到充足水量。呢個水利工程當時係亞洲最大。

1937年二戰爆發，日本喺臺灣推行皇民化運動，叫臺灣人效忠大日本帝國，講日文，改日本姓，着日本衫，改信神道教，總之乜都日本，直到今日，臺灣前總統李登輝話自己係「日本人」，就源自呢個政策。同時臺灣又喺1945年實行徵兵，投入中國及東南亞戰場，不過大戰已經去到尾聲，徵兵好快停咗。

不過行政長官公署兼抵達臺灣嘅國軍形象麻麻，唔得民心，同臺灣人經常有拗撬，加上戰後經濟崩潰、惡性通貨膨脹、物價飛升，1947年初拉緝私煙小販時，引起警民衝突，卒之爆發影響深遠嘅二二八事件。國府當時指責參與者「陰謀叛亂」、「鼓動暴亂」、「臺灣獨立」、「陰謀叛國」，之後又展開清鄉行動，唔少百姓無辜入獄、處死、周圍有人間蒸發嘅個案。

1949年，國民政府敗走臺灣，無耐韓戰爆發，中朝美韓為首嘅軍隊大戰，美國艦隊同時進駐臺海，共軍攻臺嘅計劃受阻，1958年爆發金門八二三砲戰，共軍由最初日日打，演變成單打雙停。直到1978年底至正式宣告結束對峙局面。

臺灣同時利用美援，推行經濟改革。當時臺灣省省主席陳誠推行「耕地三七五減租條例」、「公地放領」同埋「耕者有其田」，穩定農業。工業上，藉住土地改革，帶動工商業發展，工業以加工出口為主。1953年經濟已逐漸恢復到戰前水準，加上日治時期嘅基建、中國來臺資金、技術同美援下，臺灣經濟開始起飛。

1960年代，唔少工廠眼見工資上漲，搬出臺灣，臺灣經濟政策只好改成出口擴張。1966年，政府成立高雄加工出口區，係亞洲第一個加工出口區。1963年，工業佔臺灣國民經濟中嘅比重，已超過農業。直到第一次石油危機前，臺灣經濟保持雙位數增長。

去到1970年代，臺灣面臨三大挑戰，包括國際孤立、能源危機，以及蔣中正逝世。1971年，中華民國政府被迫宣佈退出聯合國，陸續解除同多國嘅外交關係，1979年1月1號，美國同中華民國斷交，臺灣人自此有「亞細亞孤兒」嘅叫法。

同時，1973年全球爆發能源危機，嗰年11月，行政院院長蔣經國推動十大建設同十二大建設，穩住經濟發展。但1975年4月5號清明節午夜，蔣中正病因心臟病逝世，震撼朝野，事後由副總統嚴家淦繼任總統，直到1978年。

喺政治環境大逆轉下，臺灣黨外人士開始私印政論雜誌，要求落實民主政治同言論自由。1979年12月，高雄市發生臺灣規模最大嘅民主抗爭活動美麗島事件，示威者被軍事審判，引起國際矚目，陳水扁、呂秀蓮、施明德等人亦喺事件中漸露頭角。

1980年代，臺灣已成功由農業經濟轉型到輕重工業，國民生產總值超過6000美元，同香港、南韓、新加坡位列亞洲四小龍，股市一片興旺，政府又擴建新竹科學工業園區，鼓勵內外廠商投資集成電路、電腦產業，由臺灣生產嘅電腦主機板，產量已躍居到世界第一。

1990年代，街頭抗爭已成為臺灣人家常便飯，較出名有519綠色行動、鹿港居民反杜邦設廠事件、五二〇農運、無殼蝸牛運動。李登輝喺1990年第一屆國民大會第七次會議當選總統選舉後，繼續推動民主化同本土化，任內曾六次修憲。

1990年大學生發起三月學運，李登輝認同學運，又宣佈修憲同改選國民大會，1991年5月1日宣佈結束「動員戡亂」，卒之結束「萬年國會」，重拍板喺1996年舉行華人史上首次全民總統大選。1995年又落實全民健康保險。

1995年中共越睇越對李登輝唔順眼，李登輝去美國康奈爾大學，發表「民之所欲，長在我心」演講，認為李登輝有臺獨傾向，又認為李登輝意圖影響中華民國首任總統選舉，中共於是喺臺海舉行演習，將飛彈射去基隆外海，當時臺灣人民恐慌，美國亦派出航空母艦到臺海。

1998年，中華民國政府通過凍省政策，變相廢除「臺灣省」，雖然有助減少政府架床疊屋嘅架構，但凍省、廢省亦引發尖銳嘅統獨爭議。一年後，李登輝提出特殊兩國論，宣稱中華人民共和國同中華民國係兩個對等「國家」，兩岸關係持續緊張。

2003年，全球爆發SARS疫情，3月14日臺灣出現首宗病例，全臺恐慌，醫院封院、街坊封樓。2004年，陳水扁同呂秀蓮喺「字彈會轉彎」嘅槍擊事件下連任，引起社會好多爭論。雖然阿扁當選，但爆出多宗貪污醜聞，民望步步下跌，2006年9月9號，民進黨前主席施明德發起「百萬人民倒扁運動」，哄動臺灣。

臺灣經濟係一個由政府當局主管投資同埋逐漸減少嘅國外投資引導嘅動態資本主義經濟體，政府喺經濟體系內扮演嘅角色逐步縮細。實施市場經濟後，無論投資、消費或儲蓄等都可以自己揀，好多大型嘅國營銀行同企業逐步邁向私有化。

過去30年內，平均年均經濟增長達到8%，而出口導向政策賺取嘅外匯為工業化提供資金保證。臺灣嘅外匯儲備係世界第4。根據中華民國行政院主計處嘅統計顯示，臺灣地區人均國民生產總值，由1961年嘅153美元增至2008年嘅18000美元。

喺日治時期前期，臺灣喺日本經濟嘅地位係糧食生產基地，只有少數食物儲藏加工業同輕工業。太平洋戰爭爆發後，臺灣因戰略地位被日本政府重新定位為南進基地，因此喺臺灣南部嘅高雄一帶發展軍事工業。國民政府遷臺後，將臺灣視為武力反攻大陸嘅基地，奉行軍事優先同穩定農業嘅經濟政策。

到咗蔣經國時代，為擺脫石油危機，政府致力推動十大建設，為臺灣石化業同重工業打下良好基礎，咁啱適逢越戰，美國向臺灣訂購大量物資，呢啲因素都促使臺灣經濟快速起飛。由於經濟發展成功，臺灣晉身亞洲四小龍行列，亦達到新興工業化國家水平。

1980年代，政府擴建新竹科學工業園區，大力鼓勵內外廠商投資集成電路、電腦等高科技產業，以耗能少、污染低、附加價值高嘅技術密集型科技產業取代傳統產業，民間中小企業亦被電子產業嘅蓬勃發展所影響。臺灣嘅個人電腦主板產量位居世界第一，臺灣成為NIEs國家。

2000年中華民國總統大選由民主進步黨總統候選人陳水扁、副總統候選人呂秀蓮當選，政黨輪替所造成嘅政經效應導致隔年經濟首次出現1947年以來嘅負增長。另一方面，由於臺灣嘅電子工業多數係ODM，除咗宏碁已成為世界第二大電腦牌子、捷安特已成為世界知名高級單車牌子外，華碩、友訊、趨勢科技、微星科技、長榮集團等未來仍有發展空間。

臺灣係全球第16大經濟體系，早年特色係中小型企業眾多，經濟結構已經由高科技產業取代原先嘅勞工密集工業，而且農業喺GDP中嘅比重由1952年嘅35%下降到2%。至今形成服務業同高科技產業合計比例過半嘅形勢，但亦面臨傳統產業快速外移嘅問題。

臺灣本島係由統治臺灣嘅中華民國政府或中華民國行政院實質管轄，政府體制具有內閣制同總統制混合嘅性質。臺灣現今最高統治者係中華民國總統，任期4年，由中華民國自由地區符合資格公民選舉產生，係中華民國國家元首同三軍嘅最高統帥，對內負責政治上嘅最高責任，對外就代表國家行使權責，並對五院有協調爭議權，並且直接任命行政院長。

另外亦喺現有區域內實行地方自治，並可以由人民直接選舉產生總統同埋部分公職人員，並自1987年解除戒嚴令以及解除黨禁之後，政府唔限制人民團體成立政黨同埋個人政治主張，因此臺灣政黨林立。最大嘅兩個政黨分別係泛藍陣營嘅國民黨，同埋泛綠陣營嘅民進黨。

臺灣省係中華民國省級行政機構，統轄臺灣大部分地區。自1990年代末期，中華民國政府採取省虛級化措施之後，臺灣省雖然依然存在，但原省政府所轄機關都會併入中央政府，因此行政作業實質上已經無省嘅存在。總統府、五院、大多數中央部會等中華民國中央政府機構都喺臺北市。

臺灣人民依憲法享有言論自由而且民主政治運動澎湃，各人可持有唔同政治主張。臺灣廣泛受到爭論嘅政治問題係臺海問題同埋統獨問題，因而令人民支持嘅政治立場大致可劃分為泛藍陣營、泛綠陣營，因為外交情勢及環境綜合考量，人民基本態度為盡量維持現狀為主。

臺灣首部成文法喺17世紀嘅荷蘭統治時期實施，後經過以明律為綱嘅鄭氏王朝嚴刑峻罰、臺灣清治時期嘅大清律法、臺灣日治時期嘅六三法等特別法，至中華民國政府開始統治之後就以大陸法嘅中華民國法律為主軸。除了適用於臺澎金馬嘅中華民國憲法同埋中華民國憲法增修條文外，重有法律同命令三個層級，其中，仍以中華民國憲法同佢嘅增修條文為基礎，所有規範都唔可以違背上面位階嘅規定。

中華民國政府同教廷以及聯合國23個會員國保持正式外交關係，以官方名義參與國際組織有18個，並致力於加入亞太經合組織、世界貿易組織、世界衛生組織、聯合國等相關國際組織同國際接軌，並以援外或者人道救援方式進行國際間交流，或以體育、經濟、學術、藝文、國際救援活動參與國際社會。

由於中華民國政府喺1971年退出聯合國，同世界各主要國家政府相繼斷交，再加上俾中華人民共和國政府封殺，相對影響到臺灣嘅國際交流。同一時期，由於臺灣喺經濟發展上漸有成績，因此同國際交流趨向以經濟援助方式同一啲小型發展中國家進行交流，喺李登輝時代政府藉由務實外交強化同友邦以及無邦交國家嘅雙邊關係，民進黨上臺後，仍維持此經濟援助導向。

除此，自1993年起，臺北政府一直致力重返聯合國，同時透過喺聯合國擁有會員國嘅外交邦交國，以「中華民國」或「臺灣」等名稱嘗試重返聯合國同佢啲周圍組織，不過因為臺北同北京之間一直存在爭議，北京方面唔同意臺灣以國家身份參與國際組織，令臺灣同國際組織嘅交流極之難。

根據2003年國際組織年鑑有2074個非政府組織參與國際性活動，但其中以個人名義居多，而且實際參與嘅組織主要係以人道救援領域居多，例如世界展望會、紅十字會、國際佛光會、臺灣亞洲基金會、喜瑪拉雅基金會、勵馨基金會、知風草文教協會、慈濟基金會等，投入國際性救援個案頗為可觀，例如臺灣路竹會長期遠赴非洲、南美洲義診，伊甸社會福利基金會輸送物資關懷邊遠地區，而臺灣醫界聯盟基金會等組織同政府長期合作推動臺灣參與世界衛生組織，但臺灣非政府組織除咗國際醫療、人道援助組織之外，大多仍然缺乏國際活動嘅經驗。

體育方面有中華奧林匹克委員會而且係國際奧會承認嘅205個國家奧委會之一，主要任務籌組代表團參加奧運、亞運等國際賽會及活動。而喺1957年成立嘅中華民國大專院校體育總會推動大專院校進行國際間賽事，並喺1987年加入國際大學生體育聯盟成為會員國。

經濟方面，有中華民國國際經濟合作協會以結合企業界人士、團體同國外企業界人士、團體合作發展國際經濟交流，主要任務係舉辦或出席雙邊及多邊經濟合作會議，舉辦或協辦各國投資研討會或市場說明會，組團或派員出外訪問、簽署雙邊經貿合作協定或備忘錄。

而重有臺灣亞太發展基金會致力於促進美國同亞洲各國間嘅交流合作，推動各項發展援助計畫，並幫助亞太地區提昇政府治理同埋公共事務管理能力，推動改善經濟制度，並協助公民社會嘅發展，包括來臺參訪總統大選、來臺參訪九二一震災重建工作、來臺考察休閒農業發展、出國考察國外農業智慧財產權保護機制、去東帝汶考察內亂後重建工作並提供該國建議、推動臺灣印尼伊斯蘭交流互訪等工作。

以河洛人為代表嘅河洛文化、客家人代表嘅客家文化同埋外省人帶來嘅新文化喺臺灣島上共處融合。同時，重有原住民所代表嘅南島文化。除此之外，由於臺灣日治時期長達50年，加上歐美對臺灣嘅深刻影響，臺灣文化亦融合咗日本、歐美等地嘅文化特色。

以傳統嘅農曆作為基礎嘅春節、端午節、中秋節等喺臺灣屬於國定紀念假日。亦有唔少深具臺灣特色嘅民俗慶典，好似每年一度嘅迎媽祖、元宵節著名嘅地方民俗活動苗栗火旁龍、鹽水蜂炮、王爺遶境儀式嘅東港燒王船、中元普渡時嘅頭城搶孤、三峽祖師廟神豬比賽等等。

由於臺灣廟宇香火鼎盛，因此由大陸流傳而來嘅廟宇文化喺臺灣發揚光大，臺灣嘅城隍，媽祖，關帝君等祭典活動成為臺灣特殊文化，神祇陣頭結合武學同藝術嘅八家將、宋江陣、舞龍舞獅民俗表演變成臺灣特殊技藝文化，著名有明華園、霹靂布袋戲、九天民俗技藝團等，其中有啲表演團體已邁向國際舞臺。

傳統民眾幾盛行採信農民曆，並依所載吉辰良時作為房屋落成、新店開張，或婚喪喜慶等日常活動嘅準則，亦會依照生肖沖卦作為婚姻參考。由於民間盛行安太歲習俗，不少民眾喺過年期間會依農民曆所載沖犯太歲嘅生肖而到寺廟請求安太歲並安置光明燈，再由寺廟代為舉行祭祀活動，以趨吉避凶。

臺灣除咗受到中華文化及南島文化影響之外，以日本文化對臺灣影響最大，從日治時期受到日本嘅溫泉、日本酒、雜燴、和室等影響，到家下卡拉OK、電視劇、漫畫、動畫、電視遊戲、Cosplay等，目前臺灣有兩個電視頻道專門播日本節目，影響可謂深遠。

西方文化對臺灣影響都唔細。一方面係由於天主教與基督新教，喺臺灣地方文化中扮演默默紮根角色，好似改編臺語詩歌，偏遠地區地方教堂嘅貢獻等。此外，歐美教育喺臺灣教育界往往被引為典範，近年來臺灣教育改革就係基於歐美教育嘅精神而制定，臺灣嘅森林小學以及小留學生文化亦係深受歐美影響。

中華民國行政院新聞局喺2006年年初舉辦「尋找臺灣意象」系列活動，係作為定位「臺灣國家」品牌嘅一個起點，希望透過全民參與凝聚共識，發掘臺灣好多美好而獨特嘅風貌。由民眾同網友以手機投票同埋網上投票選出足以代表臺灣嘅「臺灣意象」24名，共有529,676票。

依票選名次分別係布袋戲、玉山、臺北101、臺灣美食、臺灣鮭魚、臺灣島嶼圖、阿里山、花蓮太魯閣、原住民圖騰、雲門舞集、總統府、日月潭、客家桐花、歌仔戲、廟會、野百合、高雄市愛河、蝴蝶蘭、晶圓、圓山飯店、鳳尾蝴蝶、臺灣獼猴、24小時嘅生活、元宵花燈。

臺灣現行學制係國民小學6年制、國民中學3年制嘅義務教育，高級中學3年制、普通大學4年制，而師範、法律、部份大學建築系所、獸醫學系係5年制，牙醫系係6年制，醫學系係7年制。技職教育體制有五年制專科學校、兩年制專科學校、兩年制技術校院同埋四年制科技大學及技術學院，大學可設置研究所，培育碩士及博士等研究人才。

另在非正式教育機構重有2─6歲學前機構幼稚園，訓練學生加強某特定科目嘅補習班，家庭教育亦係教育嘅重要一環。社會教育方面，臺灣終身教育風氣盛行，各地都有專為成人教育設計嘅學院機構。技術教育方面，臺灣有隸屬行政院勞委會嘅職業訓練中心同埋民間各類語言或電腦等學習機構。

中華民國政府遷臺初期，大力推行「去日本化」，強力推行國語教育。戒嚴時期，政府以官方力量推動文化發展，推動中華文化復興運動，文化呈現反共、傳統、一元嘅特質。1987年，臺灣解嚴後，多元文化思想受國內外好多因素推波助瀾下逐漸興起。

戰後初期，臺語歌曲一度流行，音樂界亦創作咗大量反共愛國歌曲。喺民間，由香港傳入嘅國語流行歌曲同埋美國音樂風行一時。1970年代，知識青年疾呼「唱自己的歌」，校園民歌因此風行。1970年代以後受日本演歌文化影響，那卡西同夜總會等騷場文化喺臺灣亦非常盛行，好似臺語歌后江蕙同黃乙玲等人就係出身騷場嘅代表人物。

1980年代講究「字正腔圓」嘅國語老歌風行一時，代表人物係有亞洲歌后之稱嘅鄧麗君。受到西方搖滾樂嘅影響，喺民歌時期結束後，羅大佑等人將社會百態、政府等當時受到壓榨嘅百姓生活寫成歌曲，造成知識份子一時引起嘅共鳴。

近幾年臺灣已經成為世界華語樂壇嘅中心，流行音樂界名人包括劉家昌、劉文正、費玉清、林志炫、許景淳、鳳飛飛、蔡琴、潘越雲、王傑、張雨生、伍佰、張惠妹、李宗盛、黃韻玲、周杰倫、蔡依林、蕭亞軒、五月天、S.H.

E、羅志祥、陶喆、王力宏等歌手紅遍兩岸三地同新馬地區，成為華語樂壇嘅重要力量，因此吸引唔少來自亞洲各地嘅新秀去臺灣大放異彩，例如李玟、梁靜茹、光良、品冠、孫燕姿、蔡健雅、戴佩妮、林俊傑、曹格等人。古典音樂界名人包括張正傑、范宇文、朱苔麗、馬水龍、朱宗慶、林昭亮、曾宇謙、陳必先、葉麗娜、蘇顯達、范姜毅、李哲藝、顏慈瑩、趙琴、陳冠宇、林錦如、谿客、郭芝苑、蕭泰然、林伯杰、彭廣林、陳雲紅、車炎江、石青如、賴英里。

中華民國政府遷臺初期，政府大力推行反共、懷鄉文學，著名反共文學作家有王藍、姜貴同埋司馬中原。同時，西方現代文學亦係當時臺灣文壇嘅重要力量，代表有白先勇、王文興，而現代主義文學代表作就有《臺北人》、《家變》等。

1960中後期開始，一啲本土作家以《臺灣文藝》、《笠詩刊》為陣地，重拾鄉土素材，關注農民同埋勞工等低層階級嘅命運，作品隱含批判精神，終於喺1977年引發鄉土文學論戰。解嚴後，文學更加多元化。近幾年，伴隨網絡興起，網上文學成為新嘅風潮。

臺灣美術喺1950年代，畫壇主流以大陸來臺嘅水墨畫家同埋日治時期嘅本土西畫家為主，繪畫技巧比較傳統。1960年代開始，新生代畫家引入西方抽象畫等風格，美術風格走向西化。1970年代鄉土意識抬頭後，繪畫題材再趨本土化。

中華民國政府遷臺後，臺灣電影喺官營製片廠嘅經營下，拍攝大量國語劇情片，其中唔少都帶有反共色彩。同時，臺語片亦靜靜興起，題材以民間故事等為主。1960年代，健康寫實電影成為電影界嘅主流，代表作有《蚵女》、《養鴨人家》等。

1970年代，伴隨住外交困境，中影整咗大量愛國政宣影片，好似《英烈千秋》、《梅花》、《黃埔軍魂》等。1980年代起，《兒子的大玩偶》等影片開始咗「新電影」風潮。解嚴之後，後新浪潮電影興起，李安同蔡明亮成為呢個時期嘅代表導演。

同時，伴隨住美國荷李活等洋片大舉進入，國片嘅環境同埋市場日益萎縮低迷。2008年，《海角七號》創下超過五億新臺幣嘅空前票房並贏得第45屆金馬獎六個獎，並帶動《囧男孩》、《九降風》、《一八九五》等臺灣自製電影票房，可以話係說為長期低迷嘅國片注入一支強心針。

1962年，臺灣第一間電視臺臺灣電視公司成立。冇耐中國電視公司同埋中華電視公司陸續開播，臺灣電視業進入老三臺時代。但當時三臺都由政府機構同埋國民黨掌控，喺娛樂大眾嘅同時亦扮演政府嘅宣導工具。1969年，中視播出《晶晶》，係臺灣第一部電視劇。

報禁喺民國七十七年1月1號正式解除後，臺灣嘅新聞、廣播電視傳播媒體順勢蓬勃發展，令媒體自由化，民眾將媒體視為生活嘅一部份，絕大部份資訊更係由傳播工作者嘅傳達因而得知。同時楊麗花、葉青歌仔戲同布袋戲亦紛紛登上螢幕，傳統藝術唔再淨係以固有形式進行表演。

1993年，政府開放成立有線電視臺，隨後喺1998年又開放首間民間經營嘅無線電視臺民視。而為普及多元文化同埋尊重弱勢群體，又陸續開播公視、客家電視臺同埋原住民電視臺。喺解嚴之前，臺灣影響最大嘅兩份報紙係《聯合報》同《中國時報》，1980年代後，《自由時報》興起，成為第三大報。

2007年2月1號，臺北至高雄嘅臺灣高鐵開始營運，係個規模龐大嘅民間興建營運後轉移模式建設案。車體技術採用日本嘅新幹線系統，但軌道就用部分嘅歐洲系統，係日本新幹線系統第一次將技術輸出海外，亦係首次喺非日本區域商業營運。

喺臺灣糖業，林業同礦業嘅繁盛期，重有專門鐵路進行運輸。糖業鐵路喺1980年代後，因公路運輸興盛，大部分都已經停止營運。而林業鐵路重有阿里山森林鐵路，太平山森林鐵路以及烏來嘅臺車繼續運作。煤礦鐵路絕大多數因礦場荒廢而消失於荒野之中，部分因為起道路而消失，目前仍然繼續運作嘅煤礦鐵路係位於臺北縣平溪鄉嘅臺灣煤礦博物館。

另外位於臺北縣金瓜石礦山喺採金時期亦有好多金礦鐵道，但1950年代後，由於採金成本日益提高，再加上礦脈枯竭，因此隨住礦坑關閉，金礦鐵道亦成為歷史，目前僅餘仍然運作嘅金礦鐵道係臺陽合金公司所屬嘅九號、十號坑金礦鐵道。

臺灣有縱貫西部走廊嘅中山高速公路、福爾摩沙高速公路，以及橫跨東、西部嘅蔣渭水高速公路等三條南北高速公路。而省道更遍佈全島，好多客運公司專門經營臺灣各大都市間嘅公路客運運輸，過去呢項工作係由公營嘅臺灣汽車客運公司負責。

至於長途運輸方面，1990年代開始，民營業者開始以低票價及豪華設備服務為號召，大量搶佔原本由臺汽一家獨佔嘅市場地位。為提升競爭力，2001年後，臺汽民營化，並改名國光汽車客運。目前臺灣嘅長途公路運輸以國光客運同埋統聯客運為市場龍頭。

臺灣有桃園國際機場、高雄國際機場兩個主要國際機場同埋臺北松山機場、臺中清泉崗機場兩個次要國際機場，多數大城同多數離島地區亦設有機場。臺灣本島嘅各大都市間、以及和各離島之間，都有常態班機往來，形成便利嘅航空網。

臺灣主要國際港口有高雄港、基隆港、臺中港、花蓮港同埋蘇澳港。另外重有1990年代開闢嘅臺北港、歷史悠久嘅安平港同2010年代嘅新竹港。高雄港係其中最大嘅港口，負責臺灣60%以上嘅貨物裝卸同埋75%以上嘅貨櫃裝卸。

目前喺臺灣本島同澎湖、金門等離島之間，船依然係主要嘅交通工具。臺灣到澎湖列島之間嘅船有臺華輪、今日之星、滿天星客輪。每日都有航班。臺東富崗港到蘭嶼同埋綠島之間都有航班。臺灣本島到金門之間嘅航班係由高雄港出發嘅金門快輪。

由於中華人民共和國喺國際場合上不斷施壓，至今中華民國政府多以「中華臺北」名義參加國際體育競賽，目前臺灣實力較具國際水準嘅項目包括棒球、壘球、跆拳道、撞球、乒乓波、羽毛球、網球、軟式網球、射箭、射擊等。

棒球可以話係臺灣最受歡迎運動，早喺日治時期就由日本引入臺灣。1968年臺東縣紅葉少棒隊擊敗到訪嘅日本少棒明星隊，隔年金龍少棒隊更奪得世界少棒大賽冠軍，開始臺灣三級棒球嘅黃金時代。1990年，中華職棒正式成立，臺灣成為繼日本、韓國之後亞洲第三個擁有職業棒球聯盟嘅國家。

之後一度因爆發簽賭打假波事件及臺灣大聯盟嘅成立，導致觀眾人數銳減，但喺2001年主辦世界盃棒球賽並奪得第三名後，臺灣棒球熱潮再現。經過幾年棒球熱潮後，中華職棒票房喺2006年球季呈現大幅衰退，一般認為同王建民掀起臺灣球迷收睇大聯盟嘅熱潮，進而體認到臺灣職棒競技水準同國外嘅差距，加上認為中華職棒對自身問題唔可以反求諸己所致。

美麗島事件係發生喺1979年12月10號台灣，美麗島雜誌社喺高雄舉行咗一次爭取民主示威遊行，有二萬幾人喺度慶祝聯合國發表「世界人權宣言」卅一週年紀念會，最後演變成警民對峙，政府出動鎮暴部隊、鎮暴車同催淚彈對付集會嘅人。

呢啲黨外人仕爭取人權保障、司法獨立同反對戒嚴、爭取集會同結社自由，呢個時期好多人以創辦雜誌嚟做小眾媒體發表意見，1950年代出版嘅《自由中國》係嗰陣時爭取言論自由嘅代表。1960年《自由中國》組織咗一個叫「中國民主黨」嘅政黨，但畀政府取締，而《自由中國》亦都停刊。

一路到1970年，好多爭取言論自由同民主嘅新興黨外勢力出現，其中以《臺灣政論》、《八十年代》、《美麗島》呢三本雜誌最有代表性，而政府亦成日針對呢幾本雜誌，得閒無事就會查禁吓、打壓吓咁。結果民間黨外勢力對開放黨禁、報禁同廢除戒嚴嘅要求越嚟越激烈，就喺咁嘅背景之下，終於觸發美麗島事件。

「黨外」人士黃信介喺1979年創辦《美麗島雜誌》，9月8號喺中泰賓館舉行慶祝創刊，國民黨嘅人發起「疾風行動」，聚埋大班人包圍中泰賓館，最後演變成衝突。之後《美麗島雜誌》一路唔理喺邊設分社同服務處，疾風行動嘅人都會話自己係「反共義士」走去搗亂，黃信介屋企重試過畀人放火。